बिठूर रोड पर लगाया जामः बुधवार रात हुई तेज बारिश और नोन नदी में आई बाढ़ के पानी ने गंगपुर चकबदा, लुधौरी, प्रेमपुर, गंभीरपुर गांवों को जलमग्न कर दिया। समुचित पानी निकासी के लिए नाले की व्यवस्था न होने कारण पानी नहीं निकल सका। चारों गांवों के सैकड़ों ग्रामीणों ने सुबह बीच सड़क पर बिजली के खंभे और सीवर लाइन की पाइप डालकर कल्याणपुर-बिठूर मार्ग पर जाम लगा दिया। राहगीर जाम में फंस गए। स्कूली बसों से उतरकर बच्चे पैदल स्कूल पहुंचे। क्षेत्रीय लोगों ने बताया कि एक मीटर चौड़ा नाला है, लेकिन अवैध निर्माण हो जाने से अब यह संकरा हो गया है, जिससे पानी निकासी में हर साल दिक्कत होती है। पूर्व सपा विधायक सतीश निगम भी पहुंच गए। दो घंटे जाम चला। इस दौरान अफसरों से कहासुनी भी हुई।